<classify> TUME ya Vyuo Vikuu Tanzania TCU imeongeza muda wa udahili wa wanafunzi katika vyuo vya elimu ya juu kwa kufungua dirisha la awamu ya nne kuanzia Oktoba 1 hadi 4, mwaka huu. Katibu Mtendaji wa TCU, Profesa Charles Kihampa alisema jana kuwa, hatua hiyo imetokana na wingi wa maombi kutoka kwa waombaji ambao hawakupata udahili katika awamu ya kwanza, ya pili na ya tatu. Baada ya kukamilika kwa awamu zote tatu za udahili, Tume imeendelea kupokea maombi ya kuongezwa muda wa udahili kutokana na baadhi ya waombaji wa udahili ambao hawakupata awali kutokana na sababu mbalimbali, alisema Profesa Kihampa. Akaongeza: Aidha, Tume imepokea maombi ya kuongezwa muda wa udahili kutoka kwa baadhi ya vyuo ambavyo bado vinazo nafasi za udahili katika baadhi ya programu za masomo kwa mwaka 20192020. Tume hiyo ilisema imefikia hatua hiyo ili kutoa fursa kwa wananchi ambao ama hawakuweza kudahiliwa au hawakuweza kuomba udahili katika awamu tatu zilizopita, na kwa kuzingatia maombi ya baadhi ya vyuo kwamba bado vina nafasi za udahili. Tume imeongeza muda wa udahili kwa kufungua dirisha la awamu ya nne litakaloanza Oktoba 1 hadi 4, mwaka huu. Profesa Kihampa alitoa mwito kwa vyuo vyote vya elimu ya juu kubainisha wazi programu zenye nafasi ili kuwawezesha waombaji kufanya maamuzi sahihi wakati wa kutuma maombi ya udahili na hivyo, kuepusha usumbufu kwa waombaji kuomba program zisizo na nafasi.Tume inasisitiza vyuo vyote kuzingatia idadi ya wanafunzi iliyoidhinishwa katika program husika na pia, waombaji wawe makini kuangalia na kuomba katika programu zenye nafasi tu, vinginevyo hawatapata nafasi, alisema. Kwa mujibu wa Kihampa, masuala yote yanayohusiana na udahili ama kujithibitisha yanapaswa kuwasilishwa moja kwa moja katika chuo husika. Akizungumzia mwenendo wa udahili, Katibu Mtendaji huyo wa TCU alisema waombaji 96,338 walituma maombi katika awamu zote tatu za awali katika vyuo 75 vilivyoruhusiwa kudahili kwa mwaka wa masomo wa 201920. Waombaji 82, 758 sawa na asilimia 85.9 wamedahiliwa katika vyuo hivyo. Kati ya hao, waombaji 37,450 sawa na asilimia 45 ya wadahiliwa wote, walidahiliwa katika vyuo zaidi ya kimoja na mpaka sasa, waombaji 33,453 sawa na asilimia 89.3 wameishathibitisha katika chuo kimoja, na wengine wanaendelea kujithibitisha hadi tarehe 30092019, alisema. Akaongeza: Tunaendelea kuwasisitiza waombaji waliodahiliwa zaidi ya chuo kimoja ambao bado hawajajithibitisha, wathibitishe mapema iwezekanavyo katika vyuo wanavyopenda kusoma ili kuepuka usumbufu.  <topic>: KITAIFA 